Πριοζέρσκ

Το **Πριοζέρσκ** (, , ) είναι πόλη της Ευρωπαϊκής Ρωσίας, στο Όμπλαστ του Λένινγκραντ, διοικητική έδρα του ομώνυμου Διαμερίσματος Πριοζέρσκι. Ο πληθυσμός του Πριοζέρσκ το 2025 ήταν 17.920 κάτοικοι έναντι 20.557 κατοίκων στην τελευταία σοβιετική απογραφή, το 1989. Η πόλη είναι κτισμένη στη βορειοδυτική όχθη της μεγάλης λίμνης Λάντογκα, δίπλα στην εκβολή του ποταμού Βούοκσι στη λίμνη, κοντά στο βόρειο άκρο του Ισθμού της Καρελίας, σε μέσο υψόμετρο περί τα 10 μέτρα πάνω από την επιφάνεια της θάλασσας. Απέχει *σε ευθεία γραμμή* 122 χιλιόμετρα βόρεια από την Αγία Πετρούπολη, με την οποία συνδέεται σιδηροδρομικώς.

## Ιστορία
Το κυριότερο τοπόσημο στο Πριοζέρσκ είναι το Κάστρο Καρέλα, το ιστορικό κέντρο για τους Καρελίους του Ισθμού και επί αιώνες συνοριακή προφυλακή, πότε των Ρώσων και πότε των Σουηδών. Πράγματι, κατά τον Μεσαίωνα ο οικισμός ήταν γνωστός με την ονομασία **Καρέλα** στους Ρώσους, **Κέκισαλμι** στους Καρελίους και τους Φινλανδούς, και **Κέξχολμ** (ή Κεξχόλμη, κατά το «Στοκχόλμη») στους Σουηδούς. Περί το έτος 1500 υπαγόταν στη Δημοκρατία του Νόβγκοροντ: Φορολογικά έγγραφα του Νόβγκοροντ εκείνου του έτους αναφέρουν ότι η Καρέλα είχε 183 σπίτια, γεγονός που υποδεικνύει πληθυσμό 1.500 έως 2.000 κατοίκους. Οι Σουηδοί κατέκτησαν δύο φορές την Καρέλα: το 1578, οπότε την κράτησαν επί 17 έτη, και το 1611, οπότε την κράτησαν επί έναν αιώνα. Στη Σουηδική Αυτοκρατορία ολόκληρη τη περιοχή έγινε γνωστή ως «Κομητεία της Κεξχόλμης». Η Ρωσία εξασφάλισε την ηγεμονία της στην περιοχή κατά τον Μεγάλο Βόρειο Πόλεμο, αλλά συνέχισε να αποκαλεί τον οικισμό **Κέκσγκολμ**. Οι πόλεμοι αλλά και καταστρεπτικές πυρκαγιές το 1300, το 1580, το 1634 και το 1679 αποδεκάτισαν τον πληθυσμό, με αποτέλεσμα όταν ο οικισμός απέκτησε την πρώτη του αίθουσα δικαστηρίου το 1800 ο πληθυσμός να είναι μόλις 400 κάτοικοι. Από το 1812 έως το 1917 ο οικισμός υπαγόταν στο Μεγάλο Δουκάτο της Φινλανδίας, αυτόνομο τμήμα της Ρωσικής Αυτοκρατορίας. Η κατασκευή της σιδηροδρομικής γραμμής Αγ.Πετρούπολης-Χιίτολα το 1917 έδωσε σημαντική ώθηση στην ανάπτυξή του: ιδρύθηκαν δύο μεγάλα πριονιστήρια και ένας μεγάλος μύλος χαρτοπολτού. Από τότε έως το 1939 το Πριοζέρσκ ακολούθησε τη Φινλανδία στην ανεξαρτησία της. Το 1940 παραχωρήθηκε στη Σοβιετική Ένωση με τη Συνθήκη της Μόσχας, αλλά οι Φινλανδοί την κατέλαβαν το 1941 με τον λεγόμενο «Πόλεμο Συνέχειας». Toν Ιούνιο του 1944 επανακατακτήθηκε και το 1947 παραχωρήθηκε οριστικά στη Σοβιετική Ένωση, οπότε όσοι Φινλανδοί και Καρέλιοι είχαν επιστρέψει εκκενώθηκαν και πάλι. Την 1η Οκτωβρίου 1948 η πόλη μετονομάσθηκε από Κέκσγκολμ σε Πριοζέρσκ. Εποικίσθηκε με Ρώσους, Λευκορώσους και Ουκρανούς μετανάστες, που μέχρι σήμερα αποτελούν την πλειονότητα του πληθυσμού.

* Στο Πριοζέρσκ/Κέκισαλμι γεννήθηκε ο Φινλανδός συνθέτης Έρκι Μέλαρτιν (1875-1937).

## Οικονομία και πολιτισμός
Η κυριότερη επιχείρηση στην πόλη είναι το παλαιό χαρτοποιείο που μετατράπηκε σε επιπλοποιία. Υπάρχει επίσης τουρισμός, με το κυριότερο αξιοθέατο να είναι το Κάστρο Καρέλα, σε ωραίο τοπίο στην όχθη του ποταμού Βούοκσι και με μικρό μουσείο στο εσωτερικό του. Η πόλη αποτελεί δημοφιλή προορισμό αναψυχής για τους κατοίκους της Αγίας Πετρουπόλεως, αρκετοί εκ των οποίων έχουν ντάτσες (εξοχικά) κοντά στο Πριοζέρσκ (το ταξίδι μεταξύ των δύο πόλεων διαρκεί δύο ώρες με το ταχύ τρένο και τρεις ώρες με το κανονικό).

## Παραπομπές


## Εξωτερικοί σύνδεσμοι
* Φωτογραφίες από το Πριοζέρσκ

Κατηγορία:Πόλεις του Όμπλαστ του Λένινγκραντ
Κατηγορία:Μεγάλο Δουκάτο της Φινλανδίας